De 13 amerikanske koloniers befolkningstal

De 13 engelske kolonier på Nordamerikas østkyst blev grundlagt fra 1607 (Virginia) til 1733 (Georgia).

De blev styret separat. Hver koloni havde sin egen guvernør, udpeget af den britiske regering, og en forsamling, valgt af koloniernes frie, velstillede indbyggere. Den valgte forsamling havde væsentlig indflydelse i koloniens indre selvstyre.

Koloniernes befolkningstal voksede stærkt gennem 1600- og 1700-tallet i kraft af indvandring fra England, Skotland, Irland og Wales.

[Tidslinje](https://verdenfoer1914idanskperspektiv.systime.dk/index.php?id=91)

## Befolkningstal **D**

|  |  |
| --- | --- |
| **1640:** | 50.000 |
| **1754:** | 1.500.000 |
| **1775:** | 2.400.000 |

Kilde: <https://en.wikipedia.org/wiki/Thirteen_Colonies#cite_note-74>



# Protest mod britisk beskatning 1765

Fra 1755 til 1763 udkæmpede Storbritannien og Frankrig "den store kolonikrig" i Nordamerika og i Indien – og Storbritannien sejrede, bl.a. takket være sin overlegne flåde.

Den britiske sejr i Nordamerika skyldtes også, at der var langt flere indbyggere i de 13 britiske kolonier end i de franske. Af de britiske styrker i Nordamerika var ca. 70.000 kolonister, og kun ca. 20.000 var sejlet over fra Storbritannien.

Krigen havde været meget kostbar. Den britiske statsgæld var vokset fra 72 millioner £ i 1755 til 130 millioner i 1764, og den britiske regering ville have, at amerikanerne skulle bidrage til afvikling af gælden. Derfor vedtog parlamentet i London i 1765 en "stempelafgiftslov", der lagde afgifter på alle mulige tryksager og dokumenter: skøder, aviser, bøger, spillekort osv.

Senere indførtes også en omsætningsafgift på 5%, som blev lagt på alle handler over 50 £.

Det var ikke kun skattelovene, der vakte vrede hos kolonisterne. Den britiske regering forbød også kolonisterne at drage mod vest fra de 13 kolonier, der alle lå ved Atlanterhavskysten. Hensigten var dels at undgå at provokere indianerne, der beboede dette område, dels at sikre kontrollen med kolonisterne - hvis de bredte sig vestpå, var de sværere at beskatte. Desuden indførte parlamentet en lov om, at britiske soldater tvangsmæssigt skulle kunne indkvarteres i privatejede bygninger som kroer, stalde, lagerbygninger mv.

Det var også provokerende, at kolonisterne blev underlagt det britiske admiralitets domstole – en slags militærdomstole – hvis de overtrådte nogen af disse love.

Den såkaldte "Stamp Act" fra 1765 fremkaldte protester fra kolonisterne. Der blev taget initiativ til at samle repræsentanter fra de forskellige kolonier – der ellers ikke havde noget med hinanden at gøre – til den første amerikanske kongres i oktober 1765. Af de 13 kolonier sendte 9 repræsentanter til mødet i New York, og af de 9 underskrev de 6 denne erklæring. Tre koloniers repræsentanter mente ikke, de havde bemyndigelse til at skrive under.

Protesterne var medvirkende til, at loven blev trukket tilbage i 1766.

[Tidslinje](https://verdenfoer1914idanskperspektiv.systime.dk/index.php?id=111)

# Resolution mod stempelloven, 19. oktober 1765 DEL

Vi medlemmer af denne kongres, som er oprigtigt hengivne til Hans Majestæts person og regering med de varmeste følelser af kærlighed og pligttroskab; som er ubrydeligt forbundne med den nuværende lykkelige protestantiske arvefølge, og som er dybt påvirkede af ulykker, der har ramt og som truer med at ramme de britiske kolonier på dette kontinent; vi har så grundigt, som tiden har tilladt det, overvejet disse koloniers situation og anser det for vores ufravigelige pligt at fremsætte følgende erklæringer om vores ydmyge opfattelse vedrørende kolonisternes grundlæggende rettigheder og friheder, og om de urimeligheder, de lider under på grund af adskillige af Parlamentets seneste love.

1. At Hans Majestæts undersåtter i disse kolonier skylder den britiske krone den samme troskab, som hans undersåtter, født indenfor riget, er ham skyldige, og tillige al tilbørlig lydighed over for den ophøjede forsamling, Storbritanniens parlament.
2. At Hans Majestæts undersåtter i disse kolonier har krav på alle de rettigheder og friheder, som hans indfødte undersåtter i kongeriget Storbritannien har.
3. At det er en uadskillelig del af et folks frihed og englændernes uomtvistelige ret, at ingen skatter skal pålægges dem uden deres eget samtykke, givet enten personligt eller gennem deres repræsentanter.
4. At disse koloniers befolkning ikke er og på grund af de lokale omstændigheder ikke kan være repræsenteret i Underhuset i Storbritannien.
5. At de eneste repræsentanter for befolkningen i disse kolonier er personer, valgt af dem selv, og at ingen skatter nogensinde er blevet eller kan blive pålagt dem på forfatningsmæssigt grundlag undtagen af deres respektive lovgivende forsamlinger.
6. Da alle forsyninger til kronen er folkets frie gaver, er det urimeligt og i strid med principperne og ånden i den britiske forfatning, at folket i Storbritannien overdrager kolonisternes ejendom til Hans Majestæt.
7. At rettergang ved nævninge er en medfødt og uvurderlig ret for enhver britisk undersåt i disse kolonier.
8. At Parlamentets nye lov, kaldet "Loven om pålæg og opkrævning af visse stempelafgifter og andre afgifter i de britiske kolonier og plantager i Amerika", som pålægger indbyggerne i disse kolonier skatter, at den sammen med andre love har en klar tendens til at undergrave kolonisternes rettigheder og friheder, da de udstrækker Admiralitetets domstoles myndighed ud over dens hidtidige grænse.
9. At de afgifter, som er blevet pålagt gennem de senere love fra Parlamentet, vil blive særdeles byrdefulde og tunge på grund af koloniernes særlige omstændigheder, og på grund af knapheden på kontante betalingsmidler vil betalingen af dem blive absolut ugørlig.
10. At eftersom indtægterne fra disse koloniers handel ender i Storbritannien som betaling for de varer, som kolonierne er tvunget til at købe der, bidrager kolonierne i sidste ende i meget høj grad til de bevillinger, som i Storbritannien gives til kronen.
11. At de begrænsninger på disse koloniers handel, som Parlamentets love har indført, vil gøre dem ude af stand til at købe varer i Storbritannien.
12. At disse koloniers vækst, velstand og lykke afhænger af, at de helt og fuldt nyder deres rettigheder og friheder, og af en gensidig tillidsfuld og fordelagtig forbindelse med Storbritannien.
13. At det er en ret for de britiske undersåtter i disse kolonier at appellere til kongen eller parlamentet.

Til sidst: At det er disse koloniers uomgængelige pligt – over for den bedste af alle suveræner, over for moderlandet og over for dem selv – at forsøge gennem en loyal og pligttro henvendelse til Hans Majestæt og en ydmyg ansøgning til begge Parlamentets huse at fremkalde en tilbagekaldelse af loven om pålæg og opkrævning af visse stempelafgifter og af alle bestemmelser i Parlamentets love, hvor Admiralitetets myndighed udvides som ovenfor nævnt, og af de andre nye love om begrænsninger på den amerikanske handel.

Stamp Act Congress: Journal of the first Congress of the American Colonies, in opposition to the tyrannical acts of the British Parliament. 19. oktober 1765. Oversat af Carl-Johan Bryld.

1. Hvordan opfatter og definerer kolonisterne deres status?
2. Hvilke rettigheder gør de krav på?
3. Hvilke grundprincipper hylder de med hensyn til beskatning?
4. Er kolonisternes grundsynspunkt acceptabelt for den britiske regering?

# Teselskabet i Boston, 1773

Storbritanniens beskatningslovgivning fra 1765 – stempellovene – blev trukket tilbage året efter, men i 1770 forsøgte den britiske regering igen at få gennemført en beskatning af de 13 kolonier med de såkaldte Townshend-love, som lagde told på mange importvarer. Amerikanerne reagerede med at boykotte engelske varer, og i 1769 blev også denne lov trukket tilbage. Kun tolden på te blev opretholdt som symbol på parlamentets principielle ret til at pålægge told.

Men i 1773 blev der i det britiske parlament vedtaget en lov, der undtog det britiske Ostindisk Kompagni for denne told, og det ville i praksis give kompagniet monopol i Amerika.

I Boston, Massachusetts, hvor oppositionen mod det britiske styre var meget stærk, gik en gruppe kolonister ombord på Ostindisk Kompagnis skibe og smed telasten i vandet d. 16. december 1773.

Storbritannien reagerede med en række love, der satte Massachusetts i militær undtagelsestilstand. Den valgte forsamling blev sat ud af spillet, den britiske guvernør fik diktatorisk myndighed, og Bostons havn blev lukket.

Året efter, 1775, kom det til de første væbnede sammenstød mellem kolonister og engelske tropper. Det var begyndelsen på uafhængighedskrigen.

Denne beretning fra George Hewes er gengivet af James Hawk i en udgivelse fra 1834: A Retrospect of the Boston Tea Party.

# Den engelske te kastes i havnen, 16. dec. 1773 DEL



Den engelske te kastes i havnen. Amerikansk tryk fra 1846.

Gyldendals Billedarkiv

# Øjenvidneberetning af George Hewes, 1834 DEL

Da det blev aften, klædte jeg mig straks i indianerdragt og sværtede mit ansigt og mine hænder med kulstøv hos smeden, og med en kølle og en lille økse, som jeg og mine kammerater udnævnte til at være en tomahawk, begav jeg mig til Griffins kaj, hvor skibene med te lå. Da jeg trådte ud på gaden efter at være blevet forklædt, faldt jeg sammen med mange andre, der var klædt, sværtet og udstyret lige som mig, og vi marcherede mod vores mål.

Da vi ankom til kajen, var der tre af os, der påtog sig at lede operationen, som vi havde meldt os til. De delte os i tre grupper, så vi kunne gå ombord på de tre teskibe på samme tid. Den afdeling, jeg var medlem af, blev ledet af en, der hed Leonard Pitt. Jeg fik aldrig kendskab til navnene på de andre ledere.

Vi fik straks ordre til at gå ombord på de tre skibe på samme tid, og vi adlød straks. Så snart vi var kommet ombord på skibet, udnævnte lederen af min gruppe mig til bådsmand og gav mig ordre til at opsøge kaptajnen og forlange nøglerne til lastrummene samt et dusin lys. Det gjorde jeg, og kaptajnen adlød straks og udleverede det forlangte. Han bad mig samtidig om ikke at beskadige skibet eller rigningen. Vi fik så af vores leder ordre til at åbne lastrummene og tage alle tekasserne og smide dem overbord, og vi gik straks i gang med at udføre ordren, og vi slog kasserne i stykker med vores tomahawks, så indholdet kunne blive grundigt udsat for vandet.

I løbet af tre timer havde vi ødelagt hver eneste tekasse på skibet og smidt dem overbord, mens dem på de andre skibe samtidig behandlede teen på samme måde. Vi var omgivet af bevæbnede britiske skibe, men der blev ikke gjort noget forsøg på at standse os.

(...)

Efter at vi havde tømt skibene for te, blev det næste morgen opdaget, at store mængder flød på vandoverfladen; og for at forhindre at noget af det skulle kunne reddes i brugbar tilstand, blev nogle små både bemandet med søfolk og borgere, som roede ind i de dele af havnen, hvor teen var synlig, og slog på den med årerne, så den blev så gennemtrukket af vand, at den blev helt ødelagt.

James Hawkes: A retrospect of the Boston tea-party, with a memoir of George R. T. Hewes, a survivor of the little band of patriots who drowned the tea in Boston harbour in 1773. S.S. Bliss, 1834. s. 38-39 og 41. Oversat af Carl-Johan Bryld.

## ARBEJDSSPØRGSMÅL – TESELSKABET I BOSTON

1. Hvorfor var de amerikanere, der deltog i "The Boston Tea Party", forklædt som indianere?
2. Hvordan reagerede den engelske kaptajn og de britiske flådefartøjer på aktionen?
3. Hvordan kan man forklare deres måde at forholde sig på?

# Den amerikanske uafhængighedserklæring 4. juli 1776

I sommeren 1776 mødtes repræsentanter for Storbritanniens nordamerikanske kolonier til en kongres, som d. 4. juli 1776 vedtog den amerikanske uafhængighedserklæring.

Det var en revolutionær handling, hvor forsamlingen på den nordamerikanske (hvide) befolknings vegne erklærede den engelske overhøjhed over kolonierne for afskaffet.

Erklæringen byggede således på idéen om folkesuverænitet – at den politiske magt i en stat i sidste ende må bygge på folkets samtykke. Den indeholder også nogle grundbegreber vedrørende menneskerettigheder. De blev få år senere udfoldet i den franske menneskerettighedserklæring.

# Uafhængighedserklæringen underskrives DEL



Maleri af John Trumbull, forestillende den kongres, der d. 4. juli 1776 underskrev uafhængighedserklæringen. De vigtigste personer er den gruppe, der står foran bordet, hvor erklæringen ligger parat til underskrift. Af dem er længst til venstre John Adams, USA's præsident fra 1797-1801; nummer fire er Thomas Jefferson, præsident 1801-1809, og den femte er Benjamin Franklin.

Album/Ritzau Scanpix

# Den amerikanske uafhængighedserklæring DEL

Når det under de menneskelige begivenheders forløb bliver nødvendigt for et folk at løse de politiske bånd, som har forbundet det med et andet, og at indtage den særskilte og ligeberettigede stilling blandt jordens magter, som naturens love og naturens Gud berettiger det til, så kræver en sømmelig respekt for menneskehedens dom, at det angiver de grunde, som tvinger det til adskillelsen.

Vi anser disse sandheder for indlysende:

* at alle mennesker er skabt lige;
* at de af deres Skaber har fået visse umistelige rettigheder;
* at blandt disse er liv, frihed og stræben efter lykke.
* at regeringer er oprettet mellem mennesker for at sikre disse rettigheder, idet de udleder deres berettigede magt af de regeredes samtykke;
* at det, når en regeringsform bliver ødelæggende for disse formål, er folkets ret at ændre eller afskaffe den og indsætte en ny regering, idet det fastlægger dens grundlag på sådanne principper og ordner dens myndighed på den måde, der forekommer det bedst egnet til at virkeliggøre dets sikkerhed og lykke.

Klogskab byder ganske vist, at styreformer, der har været i kraft i lang tid, ikke bør forandres af ubetydelige og forbigående grunde, og i overensstemmelse hermed har al erfaring vist, at menneskeheden er mere tilbøjelig til at tåle, så længe onderne er udholdelige, end til at tage sig selv til rette ved at afskaffe de former, som den er vant til.

Men når en lang række misbrug og magtovergreb, der uforanderligt forfølger det samme formål, røber en beslutning om at underkaste folket absolut despoti, er det dets ret, er det dets pligt at afkaste et sådant styre og sørge for nye vogtere af dets fremtidige sikkerhed.

Sådan har disse koloniers tålmodige lidelse været, og sådan er nu den nødvendighed, der tvinger dem til at forandre deres tidligere regeringssystemer. Den nuværende konge af Storbritanniens historie er en historie om gentagne krænkelser og magtovergreb, der alle som direkte mål har at oprette et absolut tyranni over disse stater.

(...)

Derfor forkynder og erklærer vi, repræsentanterne for Amerikas Forenede Stater, forsamlede til almindelig kongres, idet vi kalder verdens øverste dommer til vidne på vore hensigters renhed, højtideligt i dette folks navn og med dets autoritet,

* at disse forenede kolonier er og rettelig bør være frie og uafhængige stater,
* at de er løst fra al tilknytning til den britiske krone, og at al politisk forbindelse mellem dem og staten Storbritannien er og bør være totalt opløst, og
* at de som frie og uafhængige stater har fuldstændig magt til at føre krig, slutte fred, indgå alliancer, indrette handel og foretage alle andre handlinger og ting, som uafhængige stater med rette kan gøre.

Og til støtte for denne erklæring, i fast tillid til det guddommelige forsyns beskyttelse, indestår vi gensidigt over for hinanden for vort liv, vor skæbne og vor hellige ære.

Allan Ahle: Den amerikanske borgerkrig. Systime, 2001. s. 17-19.

## ARBEJDSSPØRGSMÅL – DEN AMERIKANSKE UAFHÆNGIGHEDSERKLÆRING **DEL**

1. Hvilke naturretslige grundprincipper bygger uafhængighedserklæringen på?
2. Hvilke konkrete klagepunkter fremsættes mod den britiske regering?

# USA's forfatning, 1787

I maj 1787 forsamledes repræsentanter for 12 af de 13 stater til en konference i Philadelphia. Her blev USA's forfatning udarbejdet og underskrevet d. 17. september 1787. Det følgende år blev forfatningen godkendt af 11 af de 13 stater – de to sidste fulgte kort tid efter. Den trådte i kraft i marts 1789.

Forfatningen var præget af idéen om statsmagtens tredeling, som var blevet formuleret af [Montesquieu](https://verdenfoer1914idanskperspektiv.systime.dk/index.php?id=114).

Den repræsenterer desuden en balance mellem den føderale statsmagt og de deltagende staters selvbestemmelse. Det skete bl.a. ved, at forfatningen direkte nævnte de områder, der lå under den føderale centralmagts myndighed. Hvad der ikke var nævnt, var under enkeltstaternes myndighed.

Et særligt problem var slaveriet, som mange ønskede afskaffet. I anden del, artikel tre, nævnes de sorte slaver indirekte som "alle andre indvider", der ved folketælling skulle gælde for mindre end de frie (tre femtedele).

I niende del fastsættes det, at slaveimport ikke må forbydes før 1808.

[Tidslinje](https://verdenfoer1914idanskperspektiv.systime.dk/index.php?id=111)

# USA's forfatning DEL

## Fortale **DEL**

For at skabe en mere fuldkommen union, for at skabe retfærdighed, sikre indre ro, sørge for fælles forsvar, fremme almindelig velfærd og sikre frihedens velsignelser for os selv og vores efterkommere fastlægger og opretter vi, De Forenede Staters folk, denne forfatning for Amerikas Forenede Stater.

## Artikel 1: Den lovgivende magt, Kongressen **DEL**

### Første del **DEL**

Al lovgivende myndighed, der er givet i denne forfatning, skal overdrages til en Kongres for De Forenede Stater, bestående af et Senat og et Repræsentanternes Hus.

### Anden del **DEL**

1. Repræsentanternes Hus skal sammensættes af medlemmer, der vælges hvert andet år af folket i de enkelte stater, og vælgerne i den enkelte stat skal opfylde de samme betingelser, som gælder for valget til den mest talrige del af statens lovgivende forsamling.
2. Ingen kan blive repræsentant, som ikke er fyldt 25 år og har været statsborger i De Forenede Stater i 7 år, og som ikke på valgtidspunktet er indbygger i den stat, hvor han vælges.
3. Repræsentanterne og de direkte skatter skal fordeles mellem de stater, der optages i denne union, i forhold til deres indbyggertal, som består af antallet af frie individer, også omfattende dem, der er forpligtet til tjeneste i en vis årrække, men ikke omfattende indianere, der ikke er beskattede, samt tre femtedele af alle andre individer. (…) Antallet af repræsentanter skal ikke overstige én for hver 30.000, men alle stater skal have mindst én repræsentant. (...)

### Tredje del **DEL**

1. De Forenede Staters senat skal bestå af to senatorer fra hver stat, valgt af statens lovgivende forsamling for 6 år, og hver senator skal have én stemme.

(...)

1. Ingen kan blive senator, som ikke er fyldt 30 år og har været statsborger i De Forenede Stater i 9 år, og som ikke på valgtidspunktet er indbygger i den stat, hvor han vælges.
2. De Forenede Staters vicepræsident skal være formand for Senatet, men han skal ikke have stemmeret, med mindre der er stemmelighed.

(...)

1. Kun Senatet har myndighed til at dømme i rigsretssager. Når det træder sammen med dette formål, skal medlemmerne aflægge ed eller afgive en højtidelig erklæring. Hvis De Forenede Staters præsident er under anklage, skal højesteretspræsidenten lede forsamlingen. Ingen kan dømmes med mindre to tredjedele af de fremmødte stemmer for.
2. I rigsretssager kan der kun dømmes til tab af embede og til fratagelse af retten til at beklæde noget embede (...) under De Forenede Stater; men den dømte skal ikke desto mindre være underlagt almindelig anklage, rettergang, dom og straf i overensstemmelse med loven.

(...)

### Syvende del **DEL**

1. Ethvert lovforslag, som er vedtaget af Repræsentanternes Hus og Senatet, skal, før det bliver lov, forelægges De Forenede Staters præsident; hvis han godkender det, skal han underskrive det, men hvis ikke skal han sende det tilbage til det hus, hvor det først er behandlet, sammen med sine indvendinger. (...) Hvis det efter fornyet behandling vedtages med to tredjedeles flertal, skal det sammen med præsidentens indvendinger sendes til det andet hus, hvor det ligeledes skal behandles igen, og hvis det også her vedtages med to tredjedeles flertal, bliver det lov.

(...)

### Ottende del **DEL**

Kongressen skal have myndighed til

1. At pålægge og opkræve skatter, told og afgifter med det formål at betale De Forenede Staters gæld og sørge for deres fælles forsvar og almindelige velfærd; men alle toldsatser og afgifter skal være ens over hele De Forenede Stater.
2. At låne penge på vegne af De Forenede Stater.
3. At regulere handelen med andre nationer og mellem staterne og med indianerstammerne.

(...)

1. At slå mønt og at bestemme dens værdi.

(...)

1. At oprette postkontorer og postveje.

(...)

1. At erklære krig (og) udstede kaperbreve.
2. At rejse og forsyne hære, men ingen bevillinger af penge til dette formål skal gælde i mere end to år.
3. At skabe og opretholde en flåde.

### Niende del **DEL**

1. Indvandring og indførsel af sådanne personer, som nogle af de nuværende stater ønsker at give adgang, skal ikke forbydes af Kongressen før år 1808.

(...)

### Tiende del **DEL**

1. Ingen stat skal indgå i nogen traktat, alliance eller sammenslutning, eller udstede kaperbreve, eller udstede pengesedler, (...) eller oprette nogen adelstitler.

(...)

1. Ingen stat skal – uden Kongressens godkendelse – pålægge nogen told eller holde tropper eller krigsskibe i fredstid, indgå i nogen form for aftale eller alliance med andre stater eller med en fremmed magt, eller gå i krig, medmindre den bliver invaderet eller er i så umiddelbar fare herfor, at forsinkelse ikke er mulig.

## Artikel 2. Den udøvende magt, præsidenten **DEL**

### Første del **DEL**

1. Den udøvende magt skal overdrages en præsident for Amerikas Forenede Stater. Han skal sidde i en periode af fire år og skal vælges sammen med en vicepræsident, der også sidder i fire år.
2. Hver stat skal (...) udpege et antal valgmænd, svarende til det samlede antal af senatorer og repræsentanter, som staten er berettiget til i Kongressen.

(...)

1. Ingen, der ikke er født som borger i De Forenede Stater, eller som ikke var borger, da denne forfatning indførtes, kan vælges som præsident for De Forenede Stater. (...)

### Anden del **DEL**

1. Præsidenten skal være øverstkommanderende for De Forenede Staters hær og flåde og for folkevæbningen i de enkelte stater, når disse udskrives til tjeneste for De Forenede Stater. (...)
2. Han skal have myndighed til, med Senatets godkendelse, at indgå traktater forudsat to tredjedel af senatorerne giver deres samtykke; og han skal, med Senatets godkendelse, udnævne ambassadører, andre ministre og konsuler, højesteretsdommere og andre embedspersoner, der ikke er nævnt her, men som oprettes ved lov. (...)

## Artikel 3. Den dømmende magt, højesteret **DEL**

### Første del **DEL**

Den dømmende magt i De Forenede Stater skal overdrages til én højesteret og til sådanne domstole af lavere rang, som Kongressen fra tid til anden kan oprette. (...)

### Anden del **DEL**

Den dømmende magt omfatter alle sager (...) under denne forfatning, De Forenede Staters love. (...)

## Artikel 5. Tilføjelser til forfatningen **DEL**

Når to tredjedele af begge Huse anser det for nødvendigt, kan de foreslå forbedringer af denne forfatning (...) som i enhver henseende bliver en del af denne forfatning, når de er godkendt af tre fjerdedele af de enkelte stater. (...)

USA's forfatning. 1787. Her efter The U.S. National Archives and Records Administration. archives.gov.

## ARBEJDSSPØRGSMÅL – USA'S FORFATNING **DEL**

1. Hvilke magtbeføjelser får de enkelte institutioner i USA's forfatning?
2. På hvilken måde begrænser og kontrollerer de enkelte institutioner hinanden?
3. Er forfatningen i overensstemmelse med Montesquieus idéer om opdeling af statsmagten?